བླ་མེད་རྫོགས་པ་ཆེན་པོའི་ལྟ་སྒོམ་སྤྱོད་པ་འབྲས་བུ་དང་བཅས་པ་བསྟན་པའི་གཞུང་ལ་བཀའ་རྒྱ་ཆེ་བ་བསམ་གྱིས་མི་ཁྱབ་ཀྱང་།ད་ལྟ་རང་རེའི་དངོས་སུ་མཇལ་དུ་ཡོད་པའི་གཡུང་དྲུང་བོན་གྱི་ལུགས་ཀྱི་བླ་མེད་རྫོགས་པ་ཆེན་པོའི་གཞུང་ཆེན་སྡེ་བཞི་བྱ་བ་གང་ལ་ངོས་འཛིན་པ་ཡིན་ནམ་ཞེ་ན།ཡེ་ཉིད་ཀྱི་སྟོན་པ་ཀུན་ཏུ་བཟང་པོ་ནས་བཟུང་རྒྱལ་བ་དགོངས་བརྒྱུད་དགུ་དང་།འཇའ་ལུས་འཕོ་ཆེན་ཉེར་བཞི།ཉམས་རྒྱུད་ཀྱི་དཔོན་གསས་རིག་འཛིན་ནས་རིམ་གྱིས་བརྒྱུད་པའི་རྫོགས་པ་ཆེན་པོ་ཞང་ཞུང་སྙན་རྒྱུད་བཀའ་རྒྱུད་སྐོར་བཞི་ཞེས་ཕྱི་ལྟ་བ་སྤྱི་གཅོད་ཀྱི་གཞུང་དང་།ནང་མན་ངག་དམར་ཁྲིད་ཀྱི་གཞུང་།གསང་བ་རིག་པ་གཅེར་མཐོང་གི་གཞུང་།ཡང་གསང་གནས་ལུགས་ཕུགས་ཆོད་ཀྱི་གཞུང་དུ་གྲགས་པའི་སྙན་རྒྱུད་སྐོར་བཞི་རུ་གྲགས་པའི་གཞུང་དང་།རྫོགས་སྐུ་གཤེན་ལྷ་འོད་དཀར་ནས་བརྒྱུད་པའི་རྫོགས་ཆེན་བསྒྲགས་པ་སྐོར་གསུམ་གྱི་གཞུང་བྱ་བ།སྟེང་ལྷ་ཡུལ་དུ་བསྒྲགས་པའི་རྒྱུད་ཀྱི་རྒྱལ་པོ་གསེར་གྱི་རུས་སྦལ་གཡུང་དྲུང་ཐིགས་པ་མན་ངག་རྩ་བའི་རྒྱུད་དང་རྫོགས་ཆེན་ལུང་དྲུག་གཙོས་པའི་སེམས་ཕྱོགས་ཀྱི་གཞུང་ཆེན་རྣམས་དང་།བར་མི་ཡུལ་དུ་བསྒྲགས་པའི་སེམས་དོན་སྡེ་བཅུའི་སྐོར་དང་འགྲེལ་ཆུང་བརྒྱད་སོགས་ཀྱིས་མཚོན་པའི་སེམས་ཕྱོགས་ཀྱི་གཞུང་ཆེན་རྣམས་དང་།འོག་ཀླུ་ཡུལ་དུ་བསྒྲགས་པའི་བོན་སྡེ་ལ་ཐུགས་རྒྱུད་སྨར་བྱང་རྣམ་གསུམ་འོག་ཀླུ་ཡུལ་དུ་བསྒྲགས་པའི་རྒྱུད་དང་ལྟ་བ་སེང་གེ་སྒྲ་བསྒྲགས་ཀྱིས་མཚོན་པའི་སེམས་ཕྱོགས་ཀྱི་གཞུང་ཆེན་རྣམས་དང་།སྟོན་པ་ཀུན་ཏུ་བཟང་པོ་གཤེན་ལྷ་འོད་དཀར་ནས་རིམ་གྱིས་བརྒྱུད་པའི་བྱང་སེམས་གབ་པ་དགུ་སྐོར་གྱི་གཞུང་བྱ་བ་ལུང་དགུ་དང་སྐབས་དགུ་དང་ཟུར་བརྡེག་གི་ཡན་ལག་ལྔ་དང་མདེའུ་ཐུང་གི་ཡན་ལག་བཞི་དང་དགུས་སྐོར་ནས་བཤད་པའི་གཞུང་ཆེན་དེ་རྣམས་སོ།དབྱིངས་ཉིད་ཀྱི་སྟོན་པ་ཀུན་ཏུ་བཟང་པོ་ནས་རིམ་གྱིས་བརྒྱུད་དེ་ཞང་ཞུང་དང་རྒྱ་གར་དང་རྟག་གཟིགས་དང་བྲུ་ཤ་དང་བོད་བཅས་སུ་བསྟན་པའི་བཅུད་རྒྱས་པར་འཕེལ་བའི་སྤྱི་རྒྱུད་ཆེན་པོ་ནམ་མཁའ་དཀར་པོ་ཡེ་ཁྲི་མཐའ་སེལ་གྱི་རྒྱུད་ལ་བམ་པོ་ལྔ་དང་སྐབས་སོ་གཉིས་དང་ལེའུ་བརྒྱ་དང་དགུ་ཅུ་གོ་བདུན་དང་མཆོང་ཉེར་ལྔ་བཅས་སུ་གྲགས་པའི་སེམས་ཕྱོགས་ཀྱི་གཞུང་ཆེན་རྣམས་སོ།དེ་རྣམས་ལ་བླ་མེད་རྫོགས་པ་ཆེན་པོའི་གཞུང་ཆེན་སྡེ་བཞི་ཡང་ཟེར།རྫོགས་ཆེན་གྱི་མ་བཞི་ཞེས་ཀྱང་གྲགས་སོ།